A Bizottság 1643/89/EGK rendelete
(1989. június 12.)
a mezőgazdasági termékek intervenciós raktározásához kapcsolódó árukezelési műveletek finanszírozására szolgáló átalányösszegek meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 787/89/EGK rendelettel [1] módosított, az intervenciós intézkedéseknek az Európai Mezőgazdasági Orientációs és Garanciaalap Garanciarészlege által történő finanszírozására vonatkozó általános szabályok megállapításáról szóló, 1978. augusztus 2-i 1883/78/EGK tanácsi rendeletre [2] és különösen annak 6. és 9. cikkére,
mivel az 1883/78/EGK rendelet 6. cikke úgy rendelkezik, hogy az intervenciós termékek raktározásához, és adott esetben feldolgozásához kapcsolódó árukezelést az egész Közösségben egységes átalányösszegekből kell finanszírozni;
mivel az árukezelés alapját képező munkára vonatkozóan a közelmúltban vizsgálatra került sor, és mivel az ilyen árukezelési műveleteket az átalányösszegek kiszámításánál való maradéktalan figyelembe vételük céljából meg kell határozni;
mivel a különböző tagállamokban az árukezelésre vonatkozóan kimutatott tényleges költségek olyan nagymértékben eltérnek, hogy súlyozásukra új szabályt kell megállapítani, amely kizárja a legmagasabb költségeket és ösztönzőleg hat a jobb és takarékosabb gazdálkodásra;
mivel az átalányösszegek kiszámítási módjának következésképpen figyelembe kell vennie ezt az új súlyozást;
mivel az EMOGA-bizottság az elnöke által megszabott határidőn belül nem nyilvánított véleményt,
ELFOGADTA EZT A RENDELETET:
1. cikk
Az 1883/78/EGK rendelet 6. cikkében említett átalányösszegeket az e rendelet mellékleteiben meghatározott, megfelelő árukezelési műveleteknek egy referencia-időszak folyamán legalább négy tagállamban kimutatott tényleges költségei súlyozott átlagát alapul véve kell megállapítani.
A referencia-időszak az átalányösszeg rögzítésének napja előtt lezáruló év.
2. cikk
A tényleges költségek súlyozott átlagát annak a négy tagállamnak a kiválasztásával kell megállapítani, amelyek esetében a legalacsonyabbak az adott árukezelési művelet tényleges költségei, amennyiben ezek a költségek a szóban forgó termék összes raktározott mennyiségének legalább a 33 %-át érintik. Ellenkező esetben más tagállamok tényleges költségeit kell a súlyozásnál figyelembe venni mindaddig, amíg az említett hányad el nem éri a raktározott mennyiségek 33 %-át.
A tényleges költségek súlyozása a kiválasztott tagállamok által raktározott mennyiségek alapján történik.
Amennyiben egy adott termék esetében csak egy vagy két tagállam alkalmazza az intervenciós raktározást, az e termékre vonatkozó megfelelő átalányösszegeket a kimutatott tényleges költségek alapján kell meghatározni. Az átalányösszegek rögzítésekor azonban figyelembe lehet venni az adott termékekre vonatkozó, és a szóban forgó tagállamokban alkalmazott kereskedelmi raktározási díjakat is.
3. cikk
Minden intervenciós hivatal elküldi a Bizottság részére az intervenciós raktározáshoz használt szerződésmintákat, valamint az átvételre, a raktározásra, a raktárból történő kiadásra és az ellenőrzésekre vonatkozó részletes szabályokat.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1989. június 12-én.